Yadda ake kosan kwai
By Amina Abdullahi, Yola | Publish Date: May 4 2018 2:00AM
Assalamu alaikum Uwargida tare da fatan kina cikin koshin lafiya. kosai dai anfi yinsa ne da wake har ila yau ba zan gaji da bada shawarar canza yanayin girke-girke. Kamar yadda ake gajiya da cin abinci daya a kullum, haka manyan gobe ma suke bukatar canji a yadda ake sarrafa girki. Don haka ne a yau na kawo muku yadda ake yin kosan kwai. A ci dadi lafiya.
Abubuwan da za’a bukata
• Attarugu
• Garin citta
• Garin tafarnuwa
• Albasa
• Garin biredi
• Kori
A jajjaga attarugu da albasa sannan a zuba garin biredi a kwano. A dauko garin citta da na tafarnuwa a zuba sannan a fasa magi kamar biyu a zuba sannan a gauraya. A zuba kori sannan a fasa kwai a zuba a kwaba yadda kwabin zai yi kauri sannan a daura man gyada a wuta. Bayan ya yi zafi sai a rika bugawa ana zubawa da cokali kamar yadda ake soya kosai. Idan dayan gefen ya nuna sannan a sake juyawa zuwa dayan gefen ya nuna sannan a sauke a saka a matsami domin tsane man jiki.
Za’aiya cin wannan girkin a matsayin abin karyawa na safe da koko ko kuma da shayi.